
<ייעוץ משפטי: >
נעה בן שבת
<מנהלת הוועדה:>
וילמה מאור
<רישום פרלמנטרי:>
י.ר.,חבר המתרגמים
<פעילותה של הקרן למפעלי שיקום>
 <היו"ר חיים כץ:>
צהריים טובים, היום יום שני בשבוע, י"ט בשבט, ה- 20 בינואר 2014. בנושא פעילות של הקרן למפעלי שיקום. דיון שני בסדרה. אנחנו ישבנו פה, קיבלנו עדכון, ראינו את המצוקה. אני מבין שנעשו שינויים. 
בפעם שעברה אמר לי המנכ"ל, ככה בהערה, הוא אומר – הגיע מנכ"ל חדש, הוא עושה, הוא עובד. אז קודם כל, כל הכבוד. אבל תעשה את זה עם לב וזה שאנשים לא הגיעו ואני שמעתי פה את השיחה של מה פתאום בן-אדם הגיע, זה לא בסדר. זה פשוט לא בסדר. מי שמגיע לפה, פה הדלת פתוחה, זה הבית של העם, ושום קהילה לא תגיד לאף אחד שום דבר. על פניו, שיצא מרומז, אתה יוצא ב- 1 לאפריל לפנסיה. 
<יוסי סילמן:>
מה המשפט האחרון? 

<היו"ר חיים כץ:>
אתה יוצא ב- 1 לאפריל לפנסיה. זה לא בסדר. 

<ויקטור בר גיל:>
אתה משבש את הדברים. 

<היו"ר חיים כץ:>
תסלח לי, אני אתן לך להגיב. תסלח לי, אדוני. אני לא עובד במפעלי שיקום. וזה שלא הגיעו, וזה שהודיעו למה הם לא מגיעים, זה לא בסדר. יש המון עבודה במפעלי שיקום ואתה בן-אדם ראוי ואתה יכול לעשות את זה. ואתה יכול לשקם את מפעלי שיקום. יש לך את זה. אני מכיר אותך לא מאתמול. יש לך ואתה יכול לעשות את זה בנועם הליכות, בחן. אנשים תרמו שם את כל החיים שלהם והם רוצים לעזור. אתה האיש המתאים במקום המתאים, אבל תתנהג כמו שצריך להתנהג. זה הכל. זה הכל. ברגע שאנשים שרצו להגיע לא הגיעו, רציתי להגיד – אין דיון. אבל אני לא רוצה שלא יהיה דיון. 
יש לך, ואתה הבן-אדם הנכון במקום הנכון. 
<יוסי סילמן:>
רק, שנייה רגע. 

<היו"ר חיים כץ:>
סליחה, סליחה. סליחה. 

<יוסי סילמן:>
אני רוצה לתת גיבוי לוויקטור.

<היו"ר חיים כץ:>
אתה תיתן לו גיבוי.

<יוסי סילמן:>
לא מקובל עלי ה"זובור" שאתה עושה לו פה.

<היו"ר חיים כץ:>
תקשיב, תקשיב, אדוני. אתה בכנסת, אתה לא במשרד שלך. תקשיב, אדוני, אתה תוכל להגיב. 

<יוסי סילמן:>
אתה לא יכול לבוא ולצעוק עליו.

<היו"ר חיים כץ:>
אתה תגיב מה שאתה רוצה. 

<יוסי סילמן:>
עם כל הכבוד, תשמע. 

<היו"ר חיים כץ:>
אתה תגיב מה שאתה רוצה ואתה לא תתפרץ פה.

<יוסי סילמן:>
אבל לא מקובל עלי.

<היו"ר חיים כץ:>
סלח לי, אדוני. לא מקובל? לך הביתה, אם לא מקובל.

<יוסי סילמן:>
אתה רוצה שכולנו נלך הביתה? 

<היו"ר חיים כץ:>
תקשיב. פה אתה בכנסת ישראל. 
<יוסי סילמן:>
אז אני מבקש לשמור על כבודו.

<היו"ר חיים כץ:>
ואתה תתנהג, תסלח לי, אדוני. 

<יוסי סילמן:>
תשמור על כבודו, זה הכל. 

<היו"ר חיים כץ:>
מאה אחוז.

<יוסי סילמן:>
מצטער מאוד. אני לא באתי לפה, כדי שתיקח לי מנכ"ל ותבזה אותו. 

<היו"ר חיים כץ:>
אני לא רוצה לבזות אותו. 

<יוסי סילמן:>
אתה רוצה? קח בשיחה בארבע עיניים, תברר את הפרטים.

<היו"ר חיים כץ:>
תקשיב, תקשיב. קודם כל, אני מודה לך שאתה מחנך אותי. 

<יוסי סילמן:>
אתה מחנך אותנו כבר חצי שעה. 

<היו"ר חיים כץ:>
בסדר גמור. 

<יוסי סילמן:>
לא, תשמע. 

<היו"ר חיים כץ:>
אל תבחר בי.

<יוסי סילמן:>
אדוני, חבר הכנסת, אל"ף, אני אשקול את זה. 

<היו"ר חיים כץ:>
מאה אחוז.

<יוסי סילמן:>
ודבר שני, יש, ויקטור אדם ראוי ביותר.
<היו"ר חיים כץ:>
נכון.

<יוסי סילמן:>
אם אתה רוצה לעשות לו, אם יש לך שיחת הבהרה, בוא נלך לחדר צדדי ותעשה לו שיחת הבהרה, עם כל הכבוד. אני לא יכול לשבת פה, מצטער מאוד.

<היו"ר חיים כץ:>
אני לא רוצה, הוא לא, בוא תקשיב, הוא לא עובד אצלי.

<יוסי סילמן:>
הוא עובד אצלי. 

<היו"ר חיים כץ:>
הוא לא עובד אצלי ואני לא צריך לעשות לו שיחת הבהרה. 

<יוסי סילמן:>
לא, זה לא.
<היו"ר חיים כץ:>
בסדר, אמרת. וגם נרשם בפרוטוקול. 

<יוסי סילמן:>
אוקיי.

<היו"ר חיים כץ:>
ואני לא צריך לעשות לו שיחת הבהרה. אבל לא יכול להיות שאנשים יצלצלו, יגידו – אנחנו לא באים בגלל שאנחנו מאוימים. 

<יוסי סילמן:>
אוי, באמת. 

<ויקטור בר גיל:>
אני יכול להתייחס, אדוני?

<היו"ר חיים כץ:>
אני אתן לך להתייחס.
<ויקטור בר גיל:>
כן. אני חושב שאתה משמיץ אותי בצורה הכי חמורה שיכול לקרות. 

<היו"ר חיים כץ:>
אני אתן לך להתייחס.

<ויקטור בר גיל:>
ואני לא אתן לך שזה יקרה. 

<היו"ר חיים כץ:>
אני אתן לך להתייחס.

<ויקטור בר גיל:>
בבקשה. אנחנו לא מתנהלים כמו שאתה חושב שאני מתנהל.
<היו"ר חיים כץ:>
אני אתן לך להתייחס ואתה תוכל להתייחס. 

<יוסי סילמן:>
אבל למה זה הכרחי עכשיו?

<היו"ר חיים כץ:>
הוא רוצה להגיב, אני אתן לו להגיב. 

<יוסי סילמן:>
לא, אבל אתה גם חרצת את דינו, לא שמעת. 

<ויקטור בר גיל:>
השמצת. 

<היו"ר חיים כץ:>
נראה לי שאתה מגזים, לא חרצתי כלום. אני חושב שאתה מגזים. אני חושב שאתה מגזים, לא חרצתי כלום. אמרתי את מה שאמרתי והוא ביקש להגיב ואמרתי שהוא יגיב והוא יגיב. בבקשה, אדוני, תגיב. לפרוטוקול, רק שם ותפקיד.

<ויקטור בר גיל:>
אדוני היושב-ראש, אני חושב שאתה פגעת עכשיו בעובד ציבור. 

<היו"ר חיים כץ:>
לפרוטוקול, תציג את עצמך.

<ויקטור בר גיל:>
אני ויקטור בר גיל, מנכ"ל הקרן. אתה ברגע זה פגעת בעובד ציבור שעושה עבודתו נאמנה בתוך קרן שאתה יודע מה היא היתה ומה היא הולכת להיות. כל מי שהוזמן על-ידך, כל מי שהוזמן על-ידך, הפקידה שלי לידי, הודיעה לכולם, מי שהוזמן על-ידי הכנסת, מתבקש להגיע לכנסת. אף אחד לא נאסר עליו לא להגיע לכנסת. עם כל הכבוד, אני עבדתי 40 שנה במקום ציבורי ואני יודע בדיוק מה הכללים. אף אחד לא רשאי לבטל מישהו לא לבוא לכנסת. אז אם עדיין הרכילות מגיעה אליך מאחורי הקלעים, אז אני מציע שלפני שאתה משמיץ, בוא תאמת אותה ואחרי שתאמת אותה, תבין בדיוק מה הדברים.
אתה חושב שאני ה"עבדאי" של המדינה, שלא מאפשר לאבראהים להגיע? 

<היו"ר חיים כץ:>
לא, הוא הגיע.

<ויקטור בר גיל:>
הוא הגיע. 

<היו"ר חיים כץ:>
לא מדבר עליו, אלא על אלה שלא הגיעו. 

<ויקטור בר גיל:>
שאלו אותו בצורה מנומסת, לא אני, שהוא מסיים באפריל את העבודה. שיוצא לפנסיה. אז הוא אמר – נכון, אני מסיים את העבודה, הולך לפתוח תחנת דלק, הולך לפתוח זה, הולך לפתוח זה, מה קרה? זה שיחת חולין ביני לבין, בין אנשים. אפילו לא שאלתי אותו כי אני יודע מתי הוא עוזב. 

<אורלי לוי אבקסיס:>
לא, אבל השאלה היא אחרת. 

<היו"ר חיים כץ:>
אורלי, אני אמרתי את מה שאמרתי, את לא היית. תני לו להגיב. 
<ויקטור בר גיל:>
אני מציע, תאמת את הדברים לפני שאתה מגיב.

<היו"ר חיים כץ:>
מאה אחוז.

<ויקטור בר גיל:>
בוא תראה מה עשינו בחודשיים האלה. 

<היו"ר חיים כץ:>
עוד מעט אני אקבל פה סקירה.

<ויקטור בר גיל:>
מה עשינו, ואחרי זה תבוא תדבר אתי על איך מנהלים מקום עבודה. 
<היו"ר חיים כץ:>
מאה אחוז. תודה רבה. 

<יוסי סילמן:>
בלה, יושב-ראש הוועד. אתה מנהל, סליחה, הגזמתי. 

<היו"ר חיים כץ:>
לא, נראה לי, אתה.
<יוסי סילמן:>
סליחה, סליחה.

<אורלי לוי אבקסיס:>
אתה לא היית פה הרבה אני מבינה. 
<היו"ר חיים כץ:>
כן, גברתי. לפרוטוקול, שם ותפקיד. 

<בלה מאיס:>
שלום, מאיס בלה, יושבת-ראש ועד עובדי הקרן למפעלי שיקום. אנחנו מברכים על ההזמנה שהזמנת וכפי שידוע לי, כל מי שביקש להגיע, לא שמו בפניו מחסומים. אבל אני רוצה בהזדמנות הזאת לברך את מנכ"ל משרד הרווחה, את מר סילמן יוסי, שלקח על עצמו את האחריות על הקרן, ועל המינוי של ויקטור בר גיל שבחודשים הספורים שהוא נמצא, התחלנו לראות את האור בקצה המנהרה ואנחנו מברכים על כך. 
<היו"ר חיים כץ:>
אדם עם יכולות, אין ספק. 

<בלה מאיס:>
יש עוד הרבה בעיות, יש עוד הרבה בעיות, זה לא שהכל נפתר. עדיין לא ראינו את כל הכסף ממשרד הרווחה ועדיין לא פתרו את הבעיות ועדיין יש הרבה חובות ויש הבטחה של יוסי סילמן שיכסו את החובות. אנחנו בינתיים, עדיין לא רואים את זה. אבל אנחנו מברכים על השינוי שעברנו בחודשיים-שלושה האחרונים, כאשר ויקטור נכנס ומבצע את הדברים בצורה ישרה, ישירה ונכונה.  תודה. 
<היו"ר חיים כץ:>
מאה אחוז, תודה רבה. בבקשה, אדוני. 
<יוסי סילמן:>
ברשותך. אל"ף, באמת אני יכול להגיד שלא שיערתי ולא פיללתי מה אפשר לעשות בחודשיים בקרן ואין אומרים שבחו של אדם בפניו.
<היו"ר חיים כץ:>
מותר, במקצת. 

<יוסי סילמן:>
אבל ויקטור, בחודשיים האחרונים, לקח גם את בלה, עם כל ועד העובדים, וגם את מנהלי מפעלי שיקום המוגנים, ואני כבר יכול להגיד, וראה זה פלא, אנחנו מאוזנים. קיצץ בשומנים, שלח אנשים הביתה, קיצצנו במפעלים מוגנים מ- 1,200 מ"ר פתאום ל- 400 מ"ר, כי זה מה שהיה צריך ואני אומר לך, אני אישרתי תוכניות לקרן בשבוע שעבר. הם הציגו, עשו עבודת מטה. מה הכיוונים? אל"ף, אני אומר לך, אנחנו, ההתנהלות היא ישרה ו-ויקטור הוא מנהיג ואני רוצה את ויקטור לידי, ככל האפשר. 
מה הכיוונים הכלליים? אל"ף, באמת, אנחנו הולכים לבצע כמה מהלכים ב- 2014. המהלך הראשון זה פיתוח מודל והתכנסות במפעלים המוגנים שאני הבטחתי לקרן שיהיה יותר הפניות. יהיה יותר הפניות, למפעלים המוגנים, המפעלים המוגנים קיבלו אצלנו במשרד, מאיר נתן את הדגש שזה סדר עדיפות ראשון, כי תזכור שיש נכים ברמת קושי שבבית, שאם לא נוציא אותם למפעל המוגן, זה אסון. אז זה נושא אחד. ויש פה תוכנית, החזון של ויקטור זה להפוך גם את המפעלים האלו מסופרי חרוזים להכניס טכנולוגיות ולעשות דברים הרבה יותר. 
דרך אגב, הערת אגב, מסתבר לי שאין להם ארוחת צהריים, במפעלים מוגנים. אני חייב להודות, הפתעה אסטרטגית.
<היו"ר חיים כץ:>
בפעם שעברה נאמר שלא היה להם גם נייר טואלט. 

<יוסי סילמן:>
אז בגלל זה לא נתנו ארוחת צהריים? 

<אורלי לוי אבקסיס:>
זה או זה או זה? 

<יוסי סילמן:>
לא, כדי שלא יצטרכו.

<היו"ר חיים כץ:>
לא אוכלים, בשביל שלא יהיה צורך. 

<יוסי סילמן:>
אבל היות ועכשיו כבר יש נייר טואלט, החלטנו גם להשקיע בארוחות צהריים ואני חושב שזה דבר ראוי, הביטחון התזונתי, ואנחנו נכניס בקרוב גם ארוחות חמות למפעלים. אבל אני אומר, המפעלים הולכים לעבור רפורמה אמיתית. 

הנושא השני זה כל מרכזי השיקום, כל מרכזי השיקום, האבחון והשיקום התעסוקתי, אנחנו הגענו להבנה, כנראה נצטרך לפטר 50 עובדים, שאין מה לעשות. נצטרך לפטר 50 עובדים, זה מקובל על ועד העובדים. 
<אורלי לוי אבקסיס:>
והשירות לא ייפגע?

<יוסי סילמן:>
ממש לא. 

<אורלי לוי אבקסיס:>
בפיטורים?

<היו"ר חיים כץ:>
50 מתוך כמה? 

<יוסי סילמן:>
מתוך 500. 

<ויקטור בר גיל:>
מתוך 450. 

<יוסי סילמן:>
מתוך 450.

<היו"ר חיים כץ:>
זאת אומרת 12%. 

<יוסי סילמן:>
כן. 

<היו"ר חיים כץ:>
מה זה לפטר? זה פרישות מוקדמות?

<יוסי סילמן:>
לא, עם פיצויים. יש לנו הסכם עם ההסתדרות, זה מעוגן עם פיצוי, 150%. 

<היו"ר חיים כץ:>
איזה הסתדרות? 

<יוסי סילמן:>
הסתדרות העובדים. 

<בלה מאיס:>
הסתדרות המעוף מייצגת אותנו, מול המעסיק, ויש לנו הסדר וחתמנו על הסכם קיבוצי להפסקת עבודתם של 112 עובדים. 

<אורלי לוי אבקסיס:>
אז לא 50?

<בלה מאיס:>
50 כבר הלכו. הלכו כבר מרצון, פרישה מרצון, ו- 50 הנותרים, בהסדר מיוחד.

<אורלי לוי אבקסיס:>
אז זאת אומרת זה כבר 20%.

<יוסי סילמן:>
מההתחלה. כן.
<אורלי לוי אבקסיס:>
מהצוות המקורי. זה המון. 

<יוסי סילמן:>
זה המון, יחסית למה? 
<אורלי לוי אבקסיס:>
לא, השאלה אם אותו נכה עדיין יקבל את השירות, הנגישות, את הליווי. 
<יוסי סילמן:>
אני חושב שהוא יקבל יותר.

<אורלי לוי אבקסיס:>
מה שאנחנו רוצים להבטיח זה שהנכים יקבלו גם את מקום העבודה בצורה כזאת, אבל גם את כל מה שנלווה לזה.

<יוסי סילמן:>
אורלי, אנחנו בדקנו, לא ייפגע ונהפוך הוא, יהיה לנו יותר כסף להשקיע בנכה. 

<אורלי לוי אבקסיס:>
אוקיי. 

<יוסי סילמן:>
כי כרגע בתזרים, כמו שזה נראה, אנחנו נכסה כמדינה שמונה מיליון שקלים שיש שם חובות, יש לנו כן כיוון ללכת ולשנות את השטר. בסוף 2014, בהסכמה, כמובן עם הקרן. 
<בלה מאיס:>
לא בהסכמה. 

<היו"ר חיים כץ:>
גברתי. 

<יוסי סילמן:>
שנייה, בלה.

<היו"ר חיים כץ:>
הסכמה אחת נתת. 

<יוסי סילמן:>
בלה, מתי את פורשת? 

<בלה מאיס:>
אני אתן לך את התאריך המדויק אחר-כך. 

<יוסי סילמן:>
לא משנה. הכוונה שלנו, לשנות את השטר. כרגע, כמו שאנחנו רואים, הקרן תסיים ביתרות חיוביות של בין ארבעה לחמישה מיליון והכל יושקע פנימה.
<היו"ר חיים כץ:>
בכמה אנשים הם מטפלים היום? 

<יוסי סילמן:>
מספרים מדויקים – ויקטור. 

<ויקטור בר גיל:>
אני אגיד לך. ב- 2013 טיפלנו ב- 9,945. 

<יוסי סילמן:>
אני רק רוצה לציין פה, אני לא יודע אם אתה יודע, חיים.

<היו"ר חיים כץ:>
לא יודע כלום, אני רוצה לראות.

<יוסי סילמן:>
יש לנו גם בתי-ספר. 

<היו"ר חיים כץ:>
כן.

<יוסי סילמן:>
יש לנו ארבעה בדיוק, ארבעה בתי ספר של ילדים שבאמת בקצה הרצף שלא נקלטו בשום מקום ואני דווקא נותן פה רוח גבית לוויקטור, לפתח עוד בתי-ספר, לאותם אומללים שבאמת לא נקלטים בשום מקום וזה יאפשר לנו, אנחנו נעבוד על מודל כלכלי ממשרד החינוך, אבל זה החזון של ויקטור ואני תומך בזה, ללכת ולהתפתח יותר בבתי-הספר של קצה הרצף. 
<אורלי לוי אבקסיס:>
רגע, זה ההכשרות המקצועיות בתוך המסגרות החוץ ביתיות, שהיה תחת הכלכלה ולא העבירו את הכסף וגם לא נתנו את ההרשאה? 

<יוסי סילמן:>
אני רוצה להגיד לך, את עושה שיעורי בית,היא בסדר. 
<אורלי לוי אבקסיס:>
לא, לכל השנה האחרונה, דרך אגב, לא היו הכשרות. 

<יוסי סילמן:>
לגבי ההכשרות המקצועיות, היום ההכשרות המקצועיות מתבצעות דרך הביטוח הלאומי ויש פה את כרמל. היא מערכת מסודרת. זה נכון שישנן אוכלוסיות בקצה הרצף, שמגיעות לקרן, והם לא יכולים להגיע להכשרה מקצועית. הקרן מפתחת היום מודל שנקרא סביבת עבודה, סביבת עבודה? אמרתי נכון? שבו בעצם עושים הכשרה On the Job Training. דהיינו, הם גם עוברים אבחון, אבל זה משהו יותר רך, ויותר מעשי ולכן היו לנו שני מודלים. 
בשורה התחתונה, התמ"ת לא העביר. אנחנו רואים את זה, התמ"ת גם לא מעביר לנו לחסות הנוער כסף להכשרות מקצועיות, הוא הפסיק להעביר לקרן. 

<אורלי לוי אבקסיס:>
הוא מתוקצב, אבל הוא לא הפעיל את ההכשרות, הוא לא מעביר את הכסף.

<היו"ר חיים כץ:>
שנייה, אורלי. שנייה. תקשיב. מה שאני מצפה שתבוא לוועדה, אנחנו נפגשנו פה לפני חודשיים. שים תמונת מצב מה היה, בתי-ספר, כמויות, אנשים, מה המצב היום, מה המצב עם מה אנחנו נפגשים, עם מה אנחנו נפגשים בעוד שלושה חודשים. 
<יוסי סילמן:>
קיבלתם פה תוכנית עבודה. עם זה אתה נפגש במהלך 2014.

<היו"ר חיים כץ:>
תקשיב,  אתה בא לכנסת. אני לא מבין את ההתנהלות שלך, בוא, אני אומר לך את האמת. אתה בא, כאילו אנחנו חברים. אנחנו לא חברים. אתה בא למשרד ממשלתי, לגוף ממשלתי, תציג את הדברים. אנחנו לא בשכונה. עם כל הכבוד לך, אני אומר לך. אני בא, מנהל פה ישיבות, אני רואה. תבוא, תשים את המצב, זה מה יש, זה מה אין, זה היעדים, לפה אנחנו הולכים להגיע ותיתן סקירה כמו שנותנים סקירה. מה שאתה אמרת עד עכשיו, לא אמרת כלום. תן סקירה על הלוח, תמונת מצב, יעדים של מפעלי שיקום, מה קורה, כמה אנשים, כמה הכשרות, קח מצגת, תשים מצגת. 
<יוסי סילמן:>
לא לא לא.

<היו"ר חיים כץ:>
מה זה לא לא? 
<יוסי סילמן:>
אל"ף. 
<היו"ר חיים כץ:>
תודה רבה, הישיבה נעולה.

<הישיבה ננעלה בשעה 13:15.>
